b'\n_START_ARTICLE_\nFrederic Wilhelm de Brandenburg-Schwedt\n_START_PARAGRAPH_\nFrederic Wilhelm de Brandenburg-Schwedt (17 noiembrie 1700\xc2\xa0\xe2\x80\x93 4 martie 1771) a fost prin\xc8\x9b al Prusiei \xc8\x99i margraf de Brandenburg. A fost cavaler al Ordinului Vulturul Negru.\n_START_SECTION_\nBiografie\n_START_PARAGRAPH_\nA fost fiul lui Philipp Wilhelm, margraf de Brandenburg-Schwedt \xc8\x99i al prin\xc8\x9besei Johanna Charlotte de Anhalt-Dessau. A fost nepot de frate al regelui Frederic I al Prusiei._NEWLINE_Frederic Wilhelm a fost cunoscut ca un om brutal din cauza temperamentului s\xc4\x83u vulcanic, a severit\xc4\x83\xc8\x9bii \xc8\x99i a manierelor grosiere. El a fost educat \xc8\x99i crescut de unchiul s\xc4\x83u, regele Frederic I, iar apoi de c\xc4\x83tre v\xc4\x83rul s\xc4\x83u, regele Frederic Wilhelm I._NEWLINE_A f\xc4\x83cut Marele Tur care era la mod\xc4\x83 \xc3\xaen acele timpuri, c\xc4\x83l\xc4\x83torind la Geneva \xc3\xaen 1715, \xc8\x99i \xc3\xaen 1716 \xc3\xaen Italia. S-a \xc3\xaentors \xc3\xaen 1719 \xc3\xaen Prusia, unde a primit ordinul Vulturul Negru de la Frederic Wilhelm I. La 15 iunie 1723 a fost numit general-maior prusac. La 10 iulie 1737 a fost numit general-locotenent._NEWLINE_Existen\xc8\x9ba ramurei Schwedt a dinastiei Hohenzollern, care cobora de la tat\xc4\x83l regelui Frederic I \xc8\x99i fiind "prin\xc8\x9bi de s\xc3\xa2nge", a reprezentat o amenin\xc8\x9bare teoretic\xc4\x83 a regilor prusaci. Frederic Wilhelm I a \xc3\xaencercat s\xc4\x83 neutralizeze aceast\xc4\x83 amenin\xc8\x9bare men\xc8\x9bin\xc3\xa2ndu-\xc8\x99i verii aproape, aduc\xc3\xa2nd fra\xc8\x9bii Schwedt \xc3\xaen casa lui, \xc3\xaen calitate de tutore al lor, iar mai t\xc3\xa2rziu s\xc4\x83-l c\xc4\x83s\xc4\x83toreasc\xc4\x83 pe Frederic Wilhelm cu fiica sa._NEWLINE_Margraful Frederic Wilhelm a urm\xc4\x83rit un program generos de construire \xc3\xaen Schwedt, at\xc3\xa2t \xc3\xaen \xe2\x80\x8b\xe2\x80\x8bpalat c\xc3\xa2t \xc8\x99i \xc3\xaen ora\xc8\x99, \xc8\x99i a cump\xc4\x83rat \xc3\xaen mod activ teren \xc8\x99i imobile pentru a-\xc8\x99 spori averea; aceast\xc4\x83 m\xc4\x83rire l-a determinat \xc3\xaen cele din urm\xc4\x83 pe rege s\xc4\x83-i interzic\xc4\x83 s\xc4\x83 mai fac\xc4\x83 orice astfel de achizi\xc8\x9bii. Spre deosebire de politica tat\xc4\x83lui s\xc4\x83u, regele Frederic al II-lea a \xc3\xaencercat s\xc4\x83 se distan\xc8\x9beze de verii s\xc4\x83i Schwedt, umilindu-i cu fiecare ocazie. Ei au devenit indezirabili la curtea sa, regele a subminat autoritatea margrafului pe propriile lui domnii prin \xc3\xaencurajarea pl\xc3\xa2ngerilor \xc8\x99i proceselor vecinilor s\xc4\x83i \xc8\x99i, cel mai eficient, el a marginalizat pozi\xc8\x9bia fra\xc8\x9bilor Schwedt \xc3\xaen armata prusac\xc4\x83. Margraful Frederic Wilhelm a fost \xc3\xaendep\xc4\x83rtat de la comanda armatei, o denigrare pe care regele a extins-o, de asemenea, fra\xc8\x9bilor s\xc4\x83i._NEWLINE_Frederic Wilhelm a fost cu 19 ani mai mare dec\xc3\xa2t so\xc8\x9bia sa, Sophia Dorothea a Prusiei. C\xc4\x83s\xc4\x83toria lor, \xc3\xaen 1734, a avut loc la dorin\xc8\x9ba expres\xc4\x83 a regelui Frederic Wilhelm, \xc3\xaempotriva dorin\xc8\x9bei fiicei lui. Rela\xc8\x9bia cuplului nu a fost una fericit\xc4\x83. Sophia a fugit de multe ori pentru protec\xc8\x9bie la fratele ei regele Frederic. \xc3\x8en cele din urm\xc4\x83 ei au tr\xc4\x83it \xc3\xaen locuri separate; Sophia a tr\xc4\x83it la castelul Montplaisir, iar margraful a tr\xc4\x83it \xc3\xaen castelul Schwedt. Se pare c\xc4\x83 s-au \xc3\xaemp\xc4\x83cat numai atunci c\xc3\xa2nd so\xc8\x9bia era \xc3\xaen stadiul terminal al bolii; a murit \xc3\xaen bra\xc8\x9bele so\xc8\x9bului ei._NEWLINE_Margraful \xc8\x99i-a recunoscut un fiu nelegitim, singurul lui urma\xc8\x99 de sex masculin care a supravie\xc8\x9buit copil\xc4\x83riei. Din cauza lipsei sale de mo\xc8\x99tenitori, terenuri \xc8\x99i titlul lui au fost mo\xc8\x99tenite de fratele s\xc4\x83u mai mic, Frederic Henric (a domnit \xc3\xaen perioada 1771-1788)._NEWLINE_Frederic Wilhelm a murit la 4 martie 1771, la v\xc3\xa2rsta de 70 de ani.'